Պարգև արքեպիսկոպոս Մարտիրոսյան

Պարգև արքեպիսկոպոս Մարտիրոսյան (), Հայ առաքելական եկեղեցու Արցախի թեմի նախկին առաջնորդ, Արցախի հերոս։

 Կենսագրություն 
Պարգև արքեպիսկոպոս Մարտիրոսյանը (ավազանի անունը՝ Գուրգեն) ծնվել է 1954 թվականին Խորհրդային Ադրբեջանի Սումգայիթ քաղաքում։ Արմատներով Հյուսիսային Արցախի հայտնի Չարդախլի գյուղից է: 1966 թվականին Մարտիրոսյանների ընտանիքը տեղափոխվել է Երևան։ 1971 թվականին ավարտել է Երևանի թիվ 132 մաթեմատիկական թեքումով հատուկ դպրոցը։ 1971-1972 թվականներին սովորել է Երևանի պոլիտեխնիկական ինստիտուտի (Երևանի Պետական Ճարտարագիտական Համալսարան) էլեկտրատեխնիկական ֆակուլտետում։ Այնուհետև տեղափոխվել է Երևանի Բրյուսովի անվան ռուսաց և օտար լեզուների մանկավարժական ինստիտուտ (այժմ՝ Երևանի պետական լեզվահասարակագիտական համալսարան), որն ավարտել է 1976 թվականին։ Նրա ավարտաճարը «Բարոյականության և արվեստի խնդիրը Մ. Բուլգակովի «Վարպետն ու Մարգարիտան» վեպում» թեմայով արժանացել է առաջին տեղի և ոսկե մեդալի ավարտաճառների համամիութենական մրցույթում:

Ինստիտուտն ավարտելուց հետո ռուսաց լեզու և գրականություն է դասավանդել Խորհրդային Հայաստանի Հոկտեմբերյանի շրջանի Եղեգնուտ գյուղում, այնուհետև զինծառայության է զորակոչվել սովետական բանակ։ 1978-1980 թվականներին աշխատել է Արդյունաբերության Նախարարությունում։ 1980 թվականին ընդունվել է Սուրբ Էջմիածնի հոգևոր ճեմարան, 1984 թվականին գերազանց առաջադիմությամբ ավարտել է այն։ 1983 թվականին ձեռնադրվել է սարկավագ։ 1984-1985 թթ. աշխատել է Էջմիածնի գանձատան փոխտնօրեն, այնուհետև՝ տնօրեն: 1985 թվականի սեպտեմբերի 8-ին ձեռնադրվել է կուսակրոն քահանա։ 1986 թ. նշանակվել է Գևորգյան հոգևոր ճեմարանի փոխտեսուչ և ջատագովական աստվածաբանության դասախոս (մինչև 1989 թ.)՝ հեռակայելով ուսումն ասպիրանտուրայում: 1987 թվականին Լենինգրադի հոգևոր ակադեմիայի ասպիրանտուրան ավարտելով ստացել է Աստվածաբանության դոկտորի աստիճան և նշանակվել Ս. Հռիփսիմե վանքի վանահայր՝ շարունակելով դասախոսել ճեմարանում։ 1987 թվականի ապրիլին ստացել է Վարդապետի, իսկ 1988 թվականին՝ Ծայրագույն Վարդապետի աստիճան։ 1988 թվականի նոյեմբերին ձեռնադրվել է եպիսկոպոս: 1989 թվականի մարտին Պարգև եպս. Մարտիրոսյանը Վազգեն Ա կաթողիկոսի կողմից նշանակվել է Հայ Առաքելական Եկեղեցու Արցախի թեմի առաջնորդ։ 1999 թվականի մայիսի 29-ին ձեռամբ Նորին Սրբություն Գարեգին Ա Ամենայն Հայոց Կաթողիկոսի Պարգև Սրբազանին շնորհվել է արքության պատիվ։

1999-2009 թթ. Պարգև արք. Մարտիրոսյանը եղել է Համաշխարհային եկեղեցիների խորհրդի Մայր աթոռ սուրբ Էջմիածնի «կլոր սեղանի» նախագահ:

2021թ. հունվարի 21-ին ազատվել է Հայ Առաքելական Եկեղեցու Արցախի թեմի առաջնորդի պաշտոնից և նշանակվել է հատուկ հանձարարություններով հայրապետական նվիրակ։

Պարգև արքեպիսկոպոս Մարտիրոսյանը 5 գրքի և բազմաթիվ հոդվածների հեղինակ է, 4 գրքերի թարգմանիչ, «Միստիկ երկիր առան» (2019 թ.) և «Աղոթք Հայաստանի համար» (2024 թ.) ֆիլմերի համահեղինակ:

2004 թվականից Պարգև սրբազանը նաև հանդիսանում է Հայաստանի «Շոտոկան Կարատեի Ֆեդերացիայի» պատվավոր նախագահը։

2008-ից հանդիսանում է Վ. Բրյուսովի համալսարանի շրջանավարտների միության նախագահ:

1991 թ. Հայ առաքելական եկեղեցու Գերագույն հոգեւոր խորհրդի անդամ է:

2000 թվականից Պարգև արքեպիսկոպոս Մարտիրոսյանը հայկական հեռուստատեսությամբ վարում էր «Հոգևոր անվտանգություն» հաղորդաշարը։ 2003 թվականից վարում է նմանատիպ հեռուստահաղորդում Արցախի հանրային հեռուստատեսությամբ՝ «Հոգևոր զրույց» անվամբ։

 Պարգևներ 
 «Արցախի հերոս» «Ոսկե արծիվ» շքանշանի հանձնումով
 «Հայրենիքին մատուցած ծառայությունների համար» երկրորդ աստիճանի մեդալՀայաստանի Հանրապետության շքանշաններով և մեդալներով պարգևատրելու մասին, 2011, ՀՀ
 «Վաչագան Բարեպաշտ» մեդալ, ԼՂՀ
 «Գրիգոր Լուսավորիչ» շքանշան, ԼՂՀ
 ՀՀ Վարչապետի հուշամեդալ
 «Երախտագիտություն» մեդալ, ՀՀ ՊՆ
 «Մարշալ Բաղրամյան» մեդալ, ՀՀ ՊՆ
 «Անդրանիկ Օզանյան» մեդալ, ՀՀ ՊՆ
 «Գարեգին Նժդեհ» մեդալ, ՀՀ ՊՆ

 Ծանոթագրություններ 

Կատեգորիա:Գարեգին Նժդեհ մեդալակիրներ
Կատեգորիա:ԵՊԼՀ շրջանավարտներ
Կատեգորիա:Հայ ազատամարտիկներ
Կատեգորիա:Հայ առաքելական եպիսկոպոսներ